钦定古今图书集成/明伦汇编/官常典/第275卷 > 答禄与权
## 钦定古今图书集成/明伦汇编/官常典/第275卷 > 答禄与权

按《明外史》本传：“与权字道夫，其先蛮部人，有别号答
禄者，子孙因以为氏。四世祖始仕元为万户。与权举
至正初进士，由秘书监管勾，历河南北道廉访使佥
事。入明，寓河南永宁。博学强记，以元故官召。洪武六
年，用荐授秦府纪善，改御史。请重刊律令宪纲，颁之
诸司。盱眙民进瑞麦，与权请荐宗庙。帝曰：‘以瑞麦为
朕德所致，朕菲薄，不敢当其必归之祖宗。御史言是
也’。”已请祀三皇，略曰：“伏羲、神农、黄帝，号称三皇，盛德
大业，被于万世。尧、舜、禹、汤、文、武承其道为统，孔子、颜、
曾、思、孟传其道为学。统以续其业，学以传其心。三皇
继天立极，为万世宗。今社稷、宗庙、山川之神皆得享
祭，三皇独阙，非所以崇德报功也。”帝遂下礼官议行
之，并建帝王庙，且遣使者巡视历代诸陵寝，设守陵
户二人，三年一祭，其制度皆自此始。出为广西佥事，
未之任，复留为御史。又请行禘礼。事下礼部、太常寺、
翰林院议，格不行。未几，擢翰林修撰。坐事降典籍，进
应奉，以年老赐致仕。《禘礼》至嘉靖中始定焉。